நட் ஹாம்ஸனின் நிலவளம், செல்மா லாகர்லெவ்வின் மதகுரு, பெர் லாகர் க்விஸ்ட்டின் அன்பு வழி (பாரபாஸ்), ஜார்ஜ் ஆர்வெல்லின் விலங்குப் பண்ணை மற்றும் 1984 போன்றவை அவருடைய மொழி பெயர்ப்பில் வந்த முக்கிய நாவல்களென சட்டென்று நினைவுக்கு வருபவை. ஐரோப்பியச் சிறுகதைகள், கடல்முத்து என்ற மொழி பெயர்ப்புச் சிறுகதைத் தொகுதிகளும் வந்திருக்கின்றன. ஐரோப்பிய மொழிகளின் செவ்வியப் படைப்புகளை மட்டுமல்லாது, நவீன படைப்புலகின் சிகரங்களான போர்ஹே (பாபிலோனில் லாட்டரி) காம்யூ (விருந்தாளி) போன்றோரைத் தமிழில் முதல் அறிமுகம் செய்தவரும் அவர்தான். சீரிய இலக்கியத்தைப் பொறுத்தவரை அதன் எல்லா வாசல்களினூடாகவும் இவரால் இயல்பாகவும் இணக்கமாகவும் போய்வர முடிந்திருக்கிறது. இது அபூர்வம்.